Document ID: 32005D0075

PADOMES LĒMUMS
(2004. gada 26. aprīlis)
par Kopienas pievienošanos Konvencijai par tālu migrējošo zivju krājumu saglabāšanu un pārvaldību Klusā okeāna rietumu un centrālajā daļā
(2005/75/EK)
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 37. pantu saistībā ar 300. panta 2. punkta pirmās daļas pirmo teikumu un 300. panta 3. punkta otro daļu,
ņemot vērā Komisijas priekšlikumu,
ņemot vērā Eiropas Parlamenta piekrišanu (1),
tā kā:
(1)
Kopiena ir kompetenta pieņemt pasākumus zvejas resursu saglabāšanai un pārvaldībai un slēgt nolīgumus ar citām valstīm un starptautiskām organizācijām.
(2)
Kopiena ir līgumslēdzēja puse Apvienoto Nāciju Organizācijas Jūras tiesību konvencijā, kas paredz visu starptautiskās sabiedrības locekļu sadarbību jūras bioloģisko resursu saglabāšanā un pārvaldībā.
(3)
Kopiena ir parakstījusi Nolīgumu par Apvienoto Nāciju Organizācijas 1982. gada 10. decembra Jūras tiesību konvencijas noteikumu īstenošanu attiecībā uz mainīgas dislokācijas un tālu migrējošo zivju sugu krājumu saglabāšanu un apsaimniekošanu (2) (“ANO 1995. gada Nolīgums par zivju krājumiem”).
(4)
Konvenciju par tālu migrējošo zivju krājumu saglabāšanu un pārvaldību Klusā okeāna rietumu un centrālajā daļā varēja parakstīt 2000. gada 5. septembrī Honolulu notikušās Daudzpusīgās augsta līmeņa konferences 7. sesijā;
(5)
Kopiena var pievienoties šai Konvencijai saskaņā ar tās 35. panta noteikumiem.
(6)
Konvencija ar efektīvas pārvaldības palīdzību tiecas nodrošināt mainīgas dislokācijas un tālu migrējošo zivju sugu krājumu ilgtermiņa saglabāšanu un ilgtspējīgu izmantošanu Klusā okeāna rietumu un centrālajā daļā saskaņā ar Apvienoto Nāciju Organizācijas Jūras tiesību konvenciju un ANO 1995. gada Nolīgumu par zivju krājumiem.
(7)
Kopienas zvejnieki darbojas Konvencijas darbības zonā. Kopiena tādējādi ir ieinteresēta kļūt par pilntiesīgu locekli reģionālajā zivsaimniecības organizācijā, ko izveidos saskaņā ar šo konvenciju, atbilstīgi tās pienākumiem saskaņā ar starptautiskajām jūras tiesībām. Tādēļ Kopienai būtu jāpievienojas minētajai konvencijai,
IR PIEŅĒMUSI ŠĀDU LĒMUMU.
1. pants
Ar šo ir apstiprināta Kopienas pievienošanās Konvencijai par tālu migrējošo zivju krājumu saglabāšanu un pārvaldību Klusā okeāna rietumu un centrālajā daļā.
Konvencijas teksts ir pievienots šim lēmumam.
2. pants
Ar šo Padomes priekšsēdētājs ir pilnvarots izraudzīties personu/-as, kas ir tiesīgs/-a deponēt pievienošanās dokumentu Jaunzēlandes valdībai saskaņā ar minētās konvencijas 35. pantu.
Luksemburgā, 2004. gada 26. aprīlī

Labels: 20
15
5
6